b'\n_START_ARTICLE_\nAleksandras Kristupas Chodkevi\xc4\x8dius\n_START_SECTION_\nBiografija\n_START_PARAGRAPH_\nGim\xc4\x97 Kristupo Chodkevi\xc4\x8diaus ir El\xc5\xbebietos Ki\xc5\xa1kait\xc4\x97s Chodkevi\xc4\x8dien\xc4\x97s \xc5\xa1eimoje. Baig\xc4\x99s dvasinius mokslus, 1634 m. \xc4\xaf\xc5\xa1ventintas kunigu ir liepos 2 d. paskirtas Vilniaus kanauninku. Gardino, Ramygalos, Pabaisko ir Anyk\xc5\xa1\xc4\x8di\xc5\xb3 parapij\xc5\xb3 bei \xc5\xa0v. Kazimiero koply\xc4\x8dios Vilniaus arkikatedroje bazilikoje klebonas. 1648 m. kapitulos deleguotas pasira\xc5\xa1\xc4\x97 Lietuvos did\xc5\xbeiojo kunigaik\xc5\xa1\xc4\x8dio Jono Kazimiero elekcijos akt\xc4\x85. _NEWLINE_1651 m. \xc4\xaf\xc5\xa1ventintas Vendeno vyskupu, ta\xc4\x8diau d\xc4\x97l karo pareig\xc5\xb3 nevykd\xc4\x97, o 1660 m. Olivos taikos sutartimi vyskupijos teritorija atiteko \xc5\xa0vedijos karalystei. Rusijos imperijos kar\xc5\xb3 su Abiej\xc5\xb3 Taut\xc5\xb3 Respublikos metu (1655\xe2\x80\x931661 m.) buvo pasitrauk\xc4\x99s i\xc5\xa1 Vilniaus. Gr\xc4\xaf\xc5\xbe\xc4\x99s 1661 m. laikinai vald\xc4\x97 Vilniaus vyskupij\xc4\x85. D\xc4\x97l beneficij\xc5\xb3 ir ba\xc5\xbeny\xc4\x8dios turt\xc5\xb3, dvar\xc5\xb3 Salake, Zarasuose, Slanime, Brastoje ir kt. valdymo tvarkos konfliktavo su kapitula.'